**Pomáhať je potrebné hlavne počas krízy. Dobrovoľníci
vylepšia Slovensko**

Bratislava, 17. september 2020 **– Už zajtra 18. septembra sa bude po celom Slovensku konať podujatie Naše Mesto. Skupinky dobrovoľníkov z ôsmich desiatok firiem vymenia svoje kancelárie za školy, nízkoprahové centrá, dvory či dokonca hrady a odpracujú tento deň na rôznych miestach v prospech komunity. Celkovo pôjde Slovensko zlepšovať viac ako 3 500 dobrovoľníkov rozdelených na malé kolektívy. Celé podujatie bude prebiehať za prísnych hygienických opatrení.**

*„Pomoc občianskym organizáciám, školám či rôznym združeniam je v čase koronakrízy ešte dôležitejšia a potrebnejšia ako inokedy. O to viac ju aj samotné organizácie vítajú. Vážime si všetky firmy a ich zamestnancov, ktorí sa aj napriek zníženému komfortu kvôli bezpečnosti rozhodli, že pomôžu svojmu okoliu,“* povedal výkonný riaditeľ Nadácie Pontis Michal Kišša.

Dobrovoľnícke tímy, ktoré sa zapojili do Nášho Mesta, si vyberali z aktivít po celom Slovensku. Neziskové organizácie, centrá voľného času, školy či samosprávy dostanú potrebnú pomoc napríklad pri upratovaní, maľovaní, revitalizácii zelene alebo záchrane pamiatok. Cieľom podujatia je celkovo zlepšovať prostredie, v ktorom pôsobia, keďže organizáciám za bežných okolností často nezostávajú zdroje a chýbajú ľudské kapacity. Práve v súčasnej situácii vítajú každú pomoc, keďže aj občiansky sektor výrazne pocítil dopady koronakrízy.

Veľa dobrovoľníkov vďaka Nášmu Mestu objaví organizácie vo svojom okolí, o ktorých predtým ani netušili, a podľa doterajších skúseností, pri niektorých prerastie toto stretnutie do dlhodobej spolupráce.

**Analýza odpadu a čistenie Malého Dunaja**

Významná časť aktivít je tento rok zameraná na čistenie prírody, keďže povedomie o tejto oblasti narastá. Ľudia si čoraz viac všímajú svoje okolie a snažia sa žiť v súlade s ekologickými princípmi. Partnerom tohto typu aktivít je spoločnosť ENVI - PAK.

*„Zbieranie odpadkov v prírode je dnes fenomén, ktorému sa venujú nielen veľké korporácie, samosprávy či neziskové organizácie, ale aj jednotlivci, ktorým záleží na životnom prostredí,“* vysvetľuje Katarína Kretter, riaditeľka pre komunikáciu a marketing z OZV ENVI - PAK a pokračuje: *„Iniciatíva Vezmi si ma upozorňuje na to, že odpadky v prírode na zem nepatria a podporuje všetky projekty, ktoré sa čistiacim aktivitám v prírode venujú. Preto aj na podujatí Naše Mesto spojila do jednej spoločnej kategórie všetky aktivity, ktorým záleží na čistom okolí.“*

Jednou z najzaujímavejších aktivít z tejto kategórie bude čistenie Malého Dunaja. Účastníci Nášho Mesta budú do kanoe vyťahovať z vody a z konárov zachytené nečistoty. Iní dobrovoľníci zase pomôžu pri likvidácií nelegálnych skládok odpadu v bratislavskom Lamači.

Úplnou novinkou je aktivita zameraná na analýzu triedeného zberu v Senci, ktorú organizuje Inštitút cirkulárnej ekonomiky. Tieto analýzy pomáhajú zistiť, ako obyvatelia Slovenska triedia odpad a či ho triedia správne. Dobrovoľníci sa v piatok zamerajú na analýzu modrých a žltých nádob, aby zistili, aká je kvalita triedeného zberu v meste.

**Zachránia pamiatky v Nitre, Rusovciach a na Devíne**

Vďaka Nášmu Mestu dostane potrebnú pomoc aj viacero pamiatok. Dobrovoľníci priložia ruku k dielu pri záchrane hradov pri Prešove a Košiciach, naplánované sú tiež aktivity na hradoch v okolí Žiliny.

Dobrovoľníci budú tiež čistiť dlažbu a zbierať odpadky na Devíne, postarajú sa o areál antickej Gerulaty v Rusovciach či o exponáty v Múzeu dopravy v Bratislave. V Nitre budú zase upratovať okolie archeologického náleziska na Zoborskom kláštore.

**O Našom Meste**

Naše Mesto je najznámejšie podujatie firemného dobrovoľníctva v strednej Európe. V tomto roku sa doň zapojí približne 3 550 dobrovoľníkov na rôznych miestach po Slovensku. Pomôžu tak 97 neziskovým organizáciám, nízkoprahovým centrám, ale aj školám či škôlkam zlepšiť ich fungovanie. Dobrovoľníkov z 84 firiem a inštitúcií stretnete v 14 slovenských mestách a ich okolí.

Minulý rok sa do projektu zapojilo viac ako 10-tisíc dobrovoľníkov. Tento rok sú celkové počty z bezpečnostných dôvodov oveľa nižšie.

*„Situáciu pozorne sledujeme a prijímame opatrenia, ktoré sú nielen v súlade s nariadeniami hlavného hygienika, ale aj nad ich rámec. Zrušili sme všetky aktivity v domovoch pre seniorov. Obmedzili sme počty dobrovoľníkov, aby na jednej aktivite pracovali len ľudia z jednej firmy. Dbáme tak na to, aby sa rôzne skupiny navzájom nestretávali. Priemerný počet ľudí na jednej aktivite je 15, takže ide len o malé kolektívy,“* vysvetľuje M. Kišša.

Na podujatí sa okrem toho nemôžu zúčastniť ľudia nad 65 rokov, ani ľudia z rizikových skupín náchylnejších na ochorenie COVID-19.

Podujatie je súčasťou kampane Týždeň dobrovoľníctva 2020. Organizátorom Nášho Mesta je jedna z najväčších grantových nadácií na Slovensku – Nadácia Pontis.

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**Nadácia Pontis**[***www.nadaciapontis.sk***](http://www.nadaciapontis.sk/)

*Prepájame firmy, mimovládne organizácie, štátne inštitúcie, komunity a jednotlivcov, aby sme spoločnými silami dosiahli pozitívne zmeny vo vzdelávaní, v zodpovednom podnikaní a v boji proti korupcii a chudobe. V týchto témach sme aj experti.*

**Kontakt a doplňujúce informácie**

Kontakt a doplňujúce informácie: Zuzana Schaleková, PR manažérka, 0902 558 567, zuzana.schalekova@nadaciapontis.sk